Katri Reinsalu / foto: Aare Hindremäe.
Laupäeval toimus Sadolini spordihoones Rapla valla tänuõhtu. Tänavu oli see eriline, sest mõistagi oli pidu pühendatud Eesti Vabariigi juubelile ja ühtlasi oli see esimene pidulik koosviibimine ühinenud valla jaoks.
Pidu oli kõigile tasuta ja õhtu jooksul said külalised nautida mitmekesist meelelahutust. Esile toodi ka ühinenud valla eelmise aasta kõige silmapaistvamad inimesed.
Sadolini spordihoone suur saal oli läbinud suure muutuse. Sportlik õhkkond oli asendunud pidulikuga. Hämar ruum oli täidetud valgete linadega kaetud ümmarguste laudadega, millel põlesid küünlad. Kohad täitusid juba enne õhtu ametlikku algust. Teised huvilised sättisid end tribüünidele lavastust nautima.